คาด2สัปดาห์สรุปจ่ายสินไหม‘เซ็นทรัลเวิลด์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

’โพสต์ทูเดย์ — ไทยเศรษฐกิจประกันภัยชี้อีก 2 สัปดาห์รู้ผล จ่ายค่าเสียหายเซ็นทรัลเวิลด์
นายพุทธิพงษ์ ด่านบุญสุต ผู้ช่วยกรรมการผู้จัดการ บริษัท ไทยเศรษฐกิจประกันภัย เปิดเผยว่า คาดว่าอีกประมาณ 2 สัปดาห์ข้างหน้า บริษัทถึงจะสรุปความเสียหายภายในพื้นที่ห้างเซ็นทรัลเวิลด์ได้ ซึ่งก็มีลูกค้ารายใหญ่และรายย่อยของบริษัทอีก 12 ราย ที่เป็นผู้ประกอบการอยู่ในห้างเซ็นทรัลเวิลด์ที่ถูกไฟไหม้จากเหตุการณ์ความไม่สงบด้วย
อย่างไรก็ตาม จากเหตุการณ์ครั้งนี้คาดว่าจะไม่ส่งผลกระทบต่อผลประกอบการงวดไตรมาส 2 ปีนี้มากนัก เนื่องจากบริษัทได้ส่งงานประกันภัยต่อไปยังบริษัทประกันภัยในประเทศอังกฤษในสัดส่วนที่มาก ดังนั้นคาดว่าผลประกอบการงวดไตรมาส 2 ปีนี้ ยังอยู่ในทิศทางที่ดี เนื่องจากเศรษฐกิจไทยไตรมาสแรกที่ผ่านมาเติบโตถึง 12% จึงส่งผลดีต่อธุรกิจประกันทั้งระบบด้วย ทำให้เป้าหมายการเติบโตปีนี้ของบริษัทน่าจะเป็นตัวเลขสองหลัก เพราะยังมีลูกค้าเข้ามาทำประกันจำนวนมาก โดยเฉพาะประกันภัยทรัพย์สินและประกันภัยจากเหตุจลาจล
นายจุมพล สายมาลา ผู้ช่วยกรรมการผู้จัดการใหญ่ เจ้าหน้าที่บริหาร สายงานธนบดีธนกิจ ธนาคารทหารไทย หรือ TMB กล่าวว่า หลังจากที่ธนาคารเปิดตัวประกันภัยอุบัติเหตุส่วนบุคคล หรือพีเอ “ทีเอ็มบี ประกันอุบัติเหตุ คุ้มครองชัวร์ 100% (TMB Accident Care 100% Sure)” ตั้งแต่ช่วงกลางเดือน มี.ค.ที่ผ่านมา ขณะนี้ทำยอดได้แล้วประมาณ 2 หมื่นราย ซึ่งมีจุดเด่นอยู่ที่การให้ความคุ้มครองเต็มวงเงิน 100% ซึ่งมีวงเงินคุ้มครองสูงถึง 2 แสนบาท แม้จะเกิดอุบัติเหตุจากการใช้รถจักรยานยนต์ การถูกฆาตกรรม หรือภัยก่อการร้าย ขณะที่ประกันอุบัติเหตุทั่วไปในตลาดไม่ได้ให้ความคุ้มครอง หรือให้ความคุ้มครองเพียงแค่ 50% หรือต่ำกว่า และคิดค่าเบี้ยเพียง 599 บาทเท่านั้น
ด้วยความภูมิใจว่า “หลังจากที่ได้ออกผลิตภัณฑ์ประกันอุบัติเหตุตัว ตั้งแต่วันที่ 15 มีนาคม 2553 ที่ผ่านมา ได้รับการตอบรับจากลูกค้าทั่วประเทศเป็นอย่างดี โดยมียอดผู้สมัครแล้วรวมกว่า 20,000 ราย ซึ่งถือได้ว่า ทีเอ็มบี ประกันอุบัติเหตุ คุ้มครองชัวร์ 100% นั้นสามารถตอบโจทย์ความต้องการของลูกค้าได้เป็นอย่างดี ด้วยรูปแบบการเป็นประกันอุบัติเหตุแบบพร้อมใช้ ที่ให้ความคุ้มครองแก่ลูกค้าทันทีที่สมัคร โดยเมื่อลูกค้าเดินเข้ามาซื้อ ประกันอุบัติเหตุที่สาขาทีเอ็มบีก็จะได้รับกรมธรรม์ในรูปแบบกล่องกลับบ้านพร้อมความคุ้มครองทันที ตอบสนองไลฟ์สไตล์ของผู้บริโภคปัจจุบันที่เน้นความสะดวกเป็นหลัก และที่เป็นไฮไลท์ของประกันอุบัติเหตุตัว ซึ่งถือว่าคุ้มค่ามากเมื่อเทียบกับ ราคาค่าเบี้ยประกันภัยเพียง 599 บาทเท่านั้น
นอกจากนี้นายจุมพล กล่าวเพิ่มเติมอีกว่า “ผลิตภัณฑ์ดังกล่าวยังมาพร้อมกับบัตรประจำตัวผู้เอาประกันภัย ทีเอ็มบี ประกันอุบัติเหตุ คุ้มครอง ชัวร์ 100% (Healthcare Card) ที่ช่วยอำนวยความสะดวกให้กับผู้เอาประกันภัยเวลาที่เข้ารับการรักษาที่โรงพยาบาลหรือสถานพยาบาล จำนวนกว่า 200 แห่ง ทั่วประเทศ เพียงโชว์บัตรพร้อมบัตรประชาชนก็ไม่ต้องสำรองจ่ายใดๆ โดยไม่จำกัดจำนวนครั้ง และค่ารักษาพยาบาลต่ออุบัติเหตุแต่ละครั้งสูงสุด 5,000 บาท โดยบัตรดังกล่าวจะช่วยอำนวยความสะดวกให้กับผู้เอาประกันภัยได้เป็นอย่างมาก ไม่ต้องเสียเวลาเตรียมเอกสารเพื่อมาเคลมเงินสำรองจ่ายคืนจากบริษัทประกันภัย“
ผลิตภัณฑ์ ทีเอ็มบี ประกันอุบัติเหตุ คุ้มครองชัวร์ 100% จึงเป็นอีกหนึ่งผลิตภัณฑ์จาก TMB ที่มาตอบสนองความต้องการของลูกค้าได้อย่างถูกที่ถูกเวลาจริงๆ ยิ่งอยู่ในสภาวะเหตุการณ์ปัจจุบันที่คนไทยทั่วประเทศต่างก็ห่วงว่าอาจจะตกอยู่ในภาวะทีเสี่ยงกว่าปกติด้วยแล้วนั้น รวมถึงการที่มีคนไทยเป็นจำนวนมากที่ใช้รถจักรยานยนต์เป็นพาหนะในการเดินทาง จึงถือว่ามีความเสี่ยงตลอดการดำรงชีวิตในแต่ละวัน TMB คาดว่าทีเอ็มบี ประกันอุบัติเหตุ คุ้มครองชัวร์ 100% จะมียอดผู้สมัครกว่า100,000 กรมธรรม์ ภายในปี 2553 นี้ โดยคิดเป็นค่าเบี้ยประกันภัยรวมประมาณ 600 ล้านบาท”